Foto’s: Rubberkoeëls klap tydens nóg ‘n Noordwes-betogingDie toneel naby Rustenburg in Noordwes waar polisiebeamptes rubberkoeëls afgevuur het om betogers uitmekaar te jaag (7 Mei 2018). Foto: ANA Polisiebeamptes moes Maandag rubberkoeëls afvuur om betogers naby Rustenburg in Noordwes uitmekaar te jaag. Dié betoging was een van ŉ vlaag betogings wat die provinsie al sedert verlede maand teister. Dit blyk egter dat dié betoging nie soos die ander verband hou met eise dat premier Supra Mahumapelo bedank nie, maar dat betogers eerder oor ŉ gebrek aan behuising ontevrede is. Die betogers het die R565 tussen Rustenburg en Sun City by Boshoek naby Ledig met brandende buitebande, klippe en boomstompe versper. Toe die rubberkoeëls afgevuur is, het hulle in die veld in die rigting van die Rasimone-myn gevlug. Brig. Sabata Mokgwabone, woordvoerder van die polisie, het gesê niemand is in hegtenis geneem nie. Daphney Semakane, leier van die gemeenskap, het gesê inwoners wag al sedert 2014 vir laekoste-behuising. “Ons is moeg vir die leë beloftes van die regering. Ons is huise en grond belowe, maar het tot vandag toe nog niks ontvang nie. Die hof het gesê die munisipaliteit moet onderneem om skuilings aan ons te voorsien,” het sy gesê. Volgens Semakane woon die gemeenskap sedert 2013 in tente nadat die Koninklike Bafokeng-volk hul huise gesloop het nadat hulle beweer het die grond wat die inwoners beset is deel van die etniese tuisland van die Bafokeng-volk. Semakane sê die Rustenburg-munisipaliteit het destyds onderneem om vir die inwoners huise te bou. “Die munisipaliteit het in Maart met ons vergader en gesê hulle sal ontwikkelings hierheen bring. Maar hulle is glad nie spesifiek nie. Ons soek grond en ons soek huise,” het sy gesê.